**UČEBNÉ OSNOVY – HUDOBNÁ VÝCHOVA PRE ŽIAKOV SO STREDNÝM STUPŇOM MENTÁLNEHO POSTIHNUTIA**

**UČEBNÉ OSNOVY SÚ TOTOŽNÉ SO VZDELÁVACÍM ŠTANDARDOM ŠVP PRE DANÝ PREDMET**

**Vypracovala: PaedDr. Andrea Papp**

**Pre 4. ročník -schválené PR, dňa: 13.09.2021**

**UČEBNÉ OSNOVY – HUDOBNÁ VÝCHOVA – 4. ročník ZŠ pre žiakov so stredným stupňom mentálneho postihnutia**

**Školský rok: 2021/2022**

**Ročník: štvrtý**

**Počet vyučovacích hodín v školskom roku: 1 hodina týždenne – 33 hodín ročne**

**CHARAKTERISTIKA PREDMETU**

Vyučovací predmet hudobná výchova ako jeden z výchovných predmetov je neoddeliteľnou súčasťou výchovy harmonicky rozvinutej osobnosti. Učí žiakov vnímať a prežívať krásu nielen v hudbe, ale aj v iných druhoch umenia. Ciele hudobnej výchovy sú podmienené špecifickosťou mentálneho postihnutia jednotlivého žiaka, spoločnými a individuálnymi problémami rozvoja osobnosti žiakov, bezprostrednou fyziologickou pôsobivosťou hudby a možnosťami jej psychoterapeutického pôsobenia. Cieľom hudobnej výchovy je rozvoj hudobnosti žiakov spevom, hrou na jednoduché hudobné nástroje, počúvaním hudby, pohybovým prejavom vychádzajúcim z hudby. Pritom treba rešpektovať ich postihnutie, hudobné schopnosti a zručnosti. Vyučovací predmet hudobná výchova vedie žiakov k tomu, aby sa hudba stala súčasťou ich každodenného života. Orientuje žiakov aj v súčasných hudobných žánroch, citlivo ich vedie k tomu, aby sa učili rozlišovať v hudbe kvalitu. Výchovno-vzdelávacie úlohy hudobnej výchovy plnia žiaci v príťažlivo motivovaných hudobných činnostiach - speváckych, inštrumentálnych, pohybových a posluchových. Piesne sa učia spievať kultivovaným hlasom, intonačne a rytmicky správne. Osvojujú si základné poznatky o hudobných nástrojoch, rozlišujú ich podľa zvuku. Aktívne sa oboznamujú s Orffovým inštrumentárom, prípadne s ďalšími hudobnými nástrojmi. Skladby na počúvanie sú vyberané tak, aby boli primerané pre žiakov z hudobnej i obsahovej stránky, aby nadväzovali na poznatky z ostatných zložiek hudobnej výchovy a prispievali k utváraniu kladného vzťahu k hudbe. V priebehu školského roka sa žiaci oboznámia najmenej so siedmimi skladbami na počúvanie. Pri počúvaní skladieb orientovať žiaka aj v súčasnej tvorbe, populárnej tvorbe, ale aj v regionálnej ľudovej tvorbe. Podporovať spontánnu detskú kreativitu, rozvíjať emocionalitu, rozvíjať prepojenie pohybovej, hudobnej a slovesnej kultúry. Chápať hudobnú výchovu ako psychoterapeutický prostriedok hudobnej relaxácie, cieľavedome zameraný na psychickú a somatickú aktivizáciu osobnosti a jej uvoľnenie. Pohybové vyjadrenie hudby vychádza zo spontánneho prejavu detí, vedie ku kultivovanému pohybu zladenému s hudbou, rytmom a obsahom skladieb. Hudobná výchova prispieva aj k formovaniu psychických procesov a vlastností žiakov. Pôsobí na ich pozornosť, predstavivosť, pamäť, výrazne ovplyvňuje sluchové vnímanie a obohacuje citový život žiakov.

**CIELE PREDMETU**

– Upevňovať základné hudobné vedomosti a návyky z predchádzajúcich ročníkov,

– kultivovať pohybový prejav podľa hudby,

– rozvíjať schopnosť spoločne spievať v skupinách,

– rozvíjať schopnosť rozlišovať výrazné rozdiely vo výške a sile tónu,

– osvojiť si nové piesne a hudobno-pohybové hry.

**Ročník: štvrtý / variant B Počet vyučovacích hodín v školskom roku: 1 hodina týždenne - 33 hodín ročne**

|  |  |  |  |  |
| --- | --- | --- | --- | --- |
| **Počet hodín** | **Vzdelávacia oblasť** | **Hudobné činnosti** | **PROCES** | **OBSAH** |
| 8 | Umenie a kultúra | Inštrumentálne | * Pri jednoduchých spôsoboch hry na detských hudobných nástrojoch zdokonaľujeme manipulačné zručnosti žiakov. | * Rytmické cvičenia. * Vyludzovanie zvukov na jednoduchých hudobných nástrojoch. * Určovanie vlastností vnímaných zvukov: výška a sila tónu, vyjadrovanie rôznej kvality pohybom. |
| 8 |  | Pohybové | * V hudobno-pohybových hrách si žiaci rozvíjajú základné pohybovo-rytmické prvky a napodobňujú známe pracovné činnosti. | * Jednoduché pohybové hry so sprievodom rečňovanky, piesne alebo hudobného nástroja. * Spresňovanie rytmu opakovaných pohybov. |
| 8 |  | Spevácke | * Pravidelnými speváckymi činnosťami utvárame základný repertoár detských piesní rôzneho žánru. | * Detské piesne. |
| 9 |  | Posluchové | * Počúvanie hudby sa harmonicky spája s pohybovým prejavom, kde môžu žiaci vyjadriť citový zážitok z tejto hudby. * Vhodným výberom skladieb s relaxačnými účinkami môžeme počúvanie hudby využiť aj ako prostriedok muzikoterapie. | * Detské hudobno-pohybové hry. * Počúvanie vokálnych a inštrumentálnych miniatúr, kolied, ľudových piesní. |
| **Prierezová téma naplnená v rámci tematického celku:**  **Mediálna výchova** | | | * uvedomiť význam a vplyv médií vo svojom živote a v spoločnosti * pochopiť a rozlíšiť pozitíva a negatíva využívania, vplyvu médií a ich produktov * nadobudnúť základy zručností potrebných na využívanie médií | |